Document ID: 32009R0822

KOMISSION ASETUS (EY) N:o 822/2009,
annettu 27 päivänä elokuuta 2009,
Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse atsoksistrobiinin, atratsiinin, klormekvatin, syprodiniilin, ditiokarbamaattien, fludioksonilin, fluroksipyyrin, indoksakarbin, mandipropamidin, kaliumtrijodidin, spirotetramaatin, tetrakonatsolin ja tiraamin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan
sekä katsoo seuraavaa:
(1)
Atsoksistrobiinin, atratsiinin, klormekvatin, syprodiniilin, ditiokarbamaattien, indoksakarbin, fluroksipyyrin, tetrakonatsolin ja tiraamin jäämien enimmäismäärät vahvistettiin asetuksen (EY) N:o 396/2005 liitteissä II ja III. Fludioksonilin, mandipropamidin ja spirotetramaatin jäämien enimmäismäärät vahvistettiin asetuksen (EY) N:o 396/2005 liitteessä III. Kaliumtrijodidille ei asetettu erityistä jäämien enimmäismäärää eikä sitä sisällytetty asetuksen (EY) N:o 396/2005 liitteeseen IV.
(2)
Tehoaineena syprodiniiliä sisältävän kasvinsuojeluaineen käyttöä yrtteihin, mangoldiin, punajuuriin ja pinaattiin koskevan, kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) mukaisen hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi liitteissä II ja III.
(3)
Mankotsebin (ditiokarbamaattien) osalta tällainen hakemus tehtiin sen käytöstä valkosipuliin. Indoksakarbin osalta tällainen hakemus tehtiin sen käytöstä vadelmiin, karhunvatukoihin ja ruusukaaliin. Fludioksonilin osalta tällainen hakemus tehtiin sen käytöstä porkkanoihin, punajuuriin, palsternakkoihin, piparjuureen, sipuleihin, kaurajuuriin, juuripersiljaan, pinaattiin ja mangoldiin. Fluroksipyyrin osalta tällainen hakemus tehtiin sen käytöstä purjoihin. Mandipropamidin osalta tällainen hakemus tehtiin sen käytöstä mustasinappiin, Brassica spp:n lehtiin ja ituihin, pinaattiin, portulakkaan ja mangoldiin. Spirotetramaatin osalta tällainen hakemus tehtiin sen käytöstä sitrushedelmiin, siemenhedelmiin, aprikooseihin, persikkoihin ja viinirypäleisiin. Tetrakonatsolin osalta tällainen hakemus tehtiin sen käytöstä aprikooseihin.
(4)
Asetuksen (EY) N:o 396/2005 6 artiklan 2 ja 4 kohdan mukaisia tuonnissa sallittuja enimmäismääriä koskevia hakemuksia tehtiin atsoksistrobiinin käytöstä passionhedelmiin, syprodiniilin ja fludioksonilin käytöstä tee- ja mausteyrttien juuriin, fluroksipyyrin käytöstä teehen ja kahvipapuihin, kaliumtrijodidin käytöstä banaaneihin, meloneihin ja viinirypäleisiin sekä tiraamin käytöstä banaaneihin.
(5)
Yksi jäsenvaltio teki hakemuksen klormekvatin osalta liitteessä II olevan määräaikaisen jäämien enimmäismäärän voimassaolon pidentämiseksi päärynöiden osalta klormekvatin ympäristössä esiintymisen perusteella.
(6)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(7)
Euroopan elintarviketurvallisuusviranomainen EFSA, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä. Se toimitti nämä lausunnot komissiolle ja jäsenvaltioille sekä asetti ne kansalaisten saataville. (3)
(8)
Elintarviketurvallisuusviranomainen päätteli perustelluissa lausunnoissaan, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.
(9)
Kaliumtrijodidin osalta elintarviketurvallisuusviranomainen päätteli, että sen lisääminen liitteeseen IV voidaan hyväksyä kuluttajien turvallisuuden kannalta.
(10)
Atratsiinin osalta vahvistettiin tilapäinen jäämien enimmäismäärä viljoille 1 päivään kesäkuuta 2009 asti odotettaessa hakijan toimittamia tietoja, jotka vahvistavat jäämien täsmällisen tason.
(11)
Hakija toimitti hiljattain nämä tiedot. Koska kuluttajiin kohdistuvia riskejä ei ole havaittu, on asianmukaista pidentää tilapäisen jäämien enimmäismäärän voimassaoloa yhdellä vuodella, jotta elintarviketurvallisuusviranomainen pystyisi arvioimaan kyseiset tiedot.
(12)
Elintarviketurvallisuusviranomaisen perusteltujen lausuntojen perusteella ja tarkasteltavana olevan asian kannalta merkitykselliset tekijät huomioon ottaen pyydetyt muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.
(13)
Sen vuoksi asetusta (EY) N:o 396/2005 olisi muutettava.
(14)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset eikä Euroopan parlamentti tai neuvosto ole vastustanut niitä,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä elokuuta 2009.

Labels: 3
6